Document ID: 32013R0487

REGOLAMENT TAL-KUMMISSJONI (UE) Nru 487/2013
tat-8 ta’ Mejju 2013
li jemenda, għall-finijiet tal-adattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni l-ittikkettjar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b’mod partikolari l-Artikolu 53 tiegħu,
Billi:
(1)
Ir-Regolament (KE) Nru 1272/2008 jarmonizza d-dispożizzjonijiet u l-kriterji għall-klassifikazzjoni u l-ittikkettar ta’ sustanzi, taħlitiet u ċerti oġġetti speċifiċi fl-Unjoni.
(2)
Dan ir-Regolament iqis is-Sistema Globalment Armonizzata tal-Klassifikazzjoni u l-Ittikkettar ta’ Sustanzi Kimiċi (minn hawn ‘il quddiem “il-GHS”) tan-Nazzjonijiet Uniti (NU).
(3)
Il-kriterji tal-klassifikazzjoni u r-regoli tal-ittikkettar tal-GHS huma riveduti perjodikament fuq livell ta’ NU. Ir-raba’ edizzjoni riveduta tal-GHS ħarġet mill-bidliet adottati f’Diċembru 2010 mill-Kumitat tal-Esperti tan-Nazzjonijiet Uniti dwar it-Trasport ta’ Oġġetti Perikolużi u dwar is-Sistema Globalment Armonizzata tal-Klassifikazzjoni u l-Ittikkettar ta’ Sustanzi Kimiċi. Din fiha emendi dwar, fost l-oħrajn, kategoriji ġodda ta’ periklu għal gassijiet kimikament instabbli u ajrusols li ma jaqbdux u aktar razzjonalizzazzjoni ta’ dikjarazzjonijiet ta’ prekawzjoni. Għalhekk jeħtieġ li d-dispożizzjonijiet u l-kriterji tekniċi fl-Annessi tar-Regolament (KE) Nru 1272/2008 jiġu adattati għar-raba’ edizzjoni riveduta tal-GHS.
(4)
Il-GHS tippermetti li l-awtoritajiet jadottaw derogi għall-ittikkettar ta’ sustanzi jew taħlitiet klassifikati bħala korrużivi għall-metalli iżda mhux korrużivi għall-ġilda u/jew l-għajnejn. Din tippermetti wkoll il-possibbiltà li jitneħħew ċerti elementi mill-imballaġġ meta l-volum tas-sustanza jew it-taħlita jkun taħt ċertu ammont. Għandhom jiddaħħlu dispożizzjonijiet biex dawn il-miżuri jiġu implimentati fuq livell ta’ Unjoni.
(5)
It-terminoloġija tad-dispożizzjonijiet differenti fl-Annessi u ċerti kriterji tekniċi għandhom jiġu emendati wkoll biex titħeffef l-implimentazzjoni mill-operaturi u l-awtoritajiet ta’ infurzar, sabiex titjieb il-konsistenza tat-test legali u tiżdied iċ-ċarezza.
(6)
Sabiex ikun żgurat li l-fornituri tas-sustanzi jistgħu jadattaw għad-dispożizzjonijiet il-ġodda tal-klassifikazzjoni, tal-ittikkettar u tal-imballaġġ introdotti b’dan ir-Regolament, għandu jiġi stipulat perjodu tranżitorju u għandha tiġi diferita l-applikazzjoni ta’ dan ir-Regolament. Dan għandu jħalli l-possibbiltà li d-dispożizzjonijiet stabbiliti f’dan ir-Regolament jiġu applikati volontarjament qabel ma jiskadi l-perjodu tranżitorju.
(7)
Il-miżuri stipulati f’dan ir-Regolament huma konformi mal-opinjoni tal-Kumitat stabbilit fl-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill (2),
ADOTTAT DAN IR-REGOLAMENT:
Artikolu 1
Ir-Regolament (KE) Nru 1272/2008 huwa emendat kif ġej:
(1)
Fl-Artikolu 14(2), il-punt (c) tħassar;
(2)
Fl-Artikolu 23, jiżdied il-punt (f) li ġej:
“(f)
sustanzi jew taħlitiet ikklassifikati bħala korrużivi għall-metalli iżda mhux korrużivi għall-ġilda u/jew l-għajnejn.”;
(3)
L-Anness I huwa emendat skont l-Anness I ta’ dan ir-Regolament;
(4)
L-Anness II huwa emendat skont l-Anness II ta’ dan ir-Regolament;
(5)
L-Anness III huwa emendat skont l-Anness III ta’ dan ir-Regolament;
(6)
L-Anness IV huwa emendat skont l-Anness IV ta’ dan ir-Regolament;
(7)
L-Anness V huwa emendat skont l-Anness V ta’ dan ir-Regolament;
(8)
L-Anness VI huwa emendat skont l-Anness VI ta’ dan ir-Regolament;
(9)
L-Anness VII huwa emendat skont l-Anness VII ta’ dan ir-Regolament.
Artikolu 2
1. B’deroga mit-tieni paragrafu tal-Artikolu 3, is-sustanzi u t-taħlitiet jistgħu, qabel l-1 ta’ Diċembru 2014 u l-1 ta’ Ġunju 2015 rispettivament, jiġu kklassifikati, ittikkettjati u ppakkjati skont ir-Regolament (KE) Nru 1272/2008 kif emendat b’dan ir-Regolament.
2. B’deroga mit-tieni paragrafu tal-Artikolu 3, is-sustanzi kklassifikati, ittikkettjati u ppakkjati skont ir-Regolament (KE) Nru 1272/2008 u mqiegħda fis-suq qabel l-1 ta’ Diċembru 2014, ma għandhomx jintalbu li jerġgħu jiġu ttikkettjati u ppakkjati skont dan ir-Regolament sal-1 ta’ Diċembru 2016.
3. B’deroga mit-tieni paragrafu tal-Artikolu 3, it-taħlitiet ikklassifikati, ittikkettjati u ppakkjati skont id-Direttiva 1999/45/KE tal-Parlament Ewropew u tal-Kunsill (3) jew ir-Regolament (KE) Nru 1272/2008 u mqiegħda fis-suq qabel l-1 ta’ Ġunju 2015, ma għandux jintalab li jerġgħu jiġu ttikkettjati u ppakkjati skont dan ir-Regolament sal-1 ta’ Ġunju 2017.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika fir-rigward tas-sustanzi mill-1 ta’ Diċembru 2014 u fir-rigward tat-taħlitiet mill-1 ta’ Ġunju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Mejju 2013.

Labels: 1
20
7
3
12